У Београду, 04.11.2021. године

**МИШЉЕЊЕ**

О тачки XXI преддлога дневног реда редовне електронске седнице Наставно-научног већа Филозофског факултета у Београду која ће се одржати 04. и 05. 11. 2021. године под називом *Жалба Ане Ђорђевић на одлуку декана филозофског факултета у београду* (У даљем тексту: Жалба)

Жалиља се обратила Наставно-научном већу у складу са чланом 15 став 1 *Правилника о раду Етичких комисија и Одбора за професионалну етику Универзитета у Београду* („Гласник Универзитета у Београду“ бр. 193/16, 199/17, 203/18 и 215/20) који наводи да лице против којег је покренут поступак и подносилац захтева могу на одлуку декана поднети жалбу наставно-научном већу у року од 8 дана од дана пријема одлуке.

Наставно-научно веће је у предметној ситуацији другостепени орган те поступа у складу са Законом о општем управном поступку ("Сл. гласник РС", бр. 18/2016 и 95/2018 - аутентично тумачење). Имајући у виду претходно наведено, поступање, односно одлучивање другостепеног органа по жалби дефинисано је чланом 167 претходно цитираног Закона. У складу са ставом 1 претходно цитираног члана, Наставно-научно веће може одбацити жалбу која није благовремена, није дозвољена, коју је изјавило неовлашћено лице или која није уређена у року који је орган одредио. Напомињемо да је Одсек за правне, кадровске и административне послове је утврдио да је поднета жалба уредна у складу са чланом 59 Закона о општем управном поступку.

**У складу са чланом 167 став 2 Закона, у предметној ситуацији, Наставно-научно веће Филозофског факултета може и одбити жалбу, поништити решење у целини или делимично и сам одлучити о управној ствари, поништити решење и вратити предмет првостепеном органу на поновни поступак, или га изменити.**

Став 3 члана 167 наводи да другостепени орган одлучује о жалби на основу чињеничног стања које је утврдио првостепени или другостепени орган.

Имајући у виду напред наведено, Наставно-научно веће може извршити гласање на следећи начин:

* Гласањем „за“, „против“, или „уздржан/а“ за одбијање жалбе;
* Гласањем „за“, „против“, или „уздржан/а“ за поништење решења у целини или делимично и самостално одлучити о предмету жалбе;
* Гласањем „за“, „против“, или „уздржан/а“ за поништење решења уз враћање предмета првостепеном органу на поновни поступак, или ради измене решења.

**Валентина Лепојевић Коларић**

**Шефица одсека за правне, кадровске и административне послове**